《送郭安道升宪椽》
明代·袁华

太山何岩岩，上与云汉通。流光洞相射，照耀金芙蓉。

黄河水汤汤，奔流去不已。东下沧海深，曾波渺无涘。

顾此河山美，襟带邹鲁疆。扶舆孕神秀，人物产贤良。

粤生我郭君，秋水炯双目。清标颀而长，碧梧峙鸾鹄。

结发读书史，浩气冲八虚。崭然见头角，顿与众子殊。

周还丈室中，左图右文史。父母有愉容，邻里皆仰企。

布衣束韦带，箪瓢恒晏如。游心羲皇上，自许稷契俱。

出门天地宽，飘飘远游志。便欲凌高风，赤手搏虎兕。

西逾秦陇地，东溯大江濆。为爱九华好，结茅栖白云。

奈此堂上亲，鹤发被两耳。家无担石储，何以奉甘旨。

暂捧毛义檄，菽水聊怡颜。缅怀远大器，置身簿书间。

朝趋雁鹜行，暮归问安否。克孝复克勤，天赋非矫揉。

耿介守贞洁，剖决言便便。俯仰洎十载，东西郡屡迁。

冰霜操愈坚，刚柔不茹吐。黄堂飞荐章，姓名达乌府。

八月绣衣使，持节江之东。薅荆薙榛棘，狐狸亦循踪。

抡才惟若人，修能获举援。行看补舜裳，胸有五色线。

黄梅雨初霁，移文下桃州。隶卒效奔走，车骑拥道周。

班荆西郭门，长途马蹄疾。遥望敬亭山，草木似相识。

行行至莲幕，挺挺立霜台。平生多抱负，今日良慰怀。

江左民力疲，况乃苦徭役。早夕被鞭笞，征敛从何出。

贪污挟势权，舞文肆凶奸。朘剥民膏血，那知稼穑难。

苍生命如鱼，濈濈在网罟。按行来何时，问此民疾苦。

嗟予一介士，幸获望馀光。春风佳丽地，文酒日相羊。

方期朝暮间，坐听谈亹亹。愰若秋空蝇，弗得附骥尾。

丈夫志四海，慷慨轻别离。愿言树勋业，高步青云梯。

作者简介：苏州府昆山人，字子英。工诗，长于乐府。洪武初为苏州府学训导。有《可传集》、《耕学斋诗集》。